## Program Hrvatske garancijske agencije "Razvitak" (pročišćeni tekst)

### NN 9/2000 (25.1.2000.), Program Hrvatske garancijske agencije "Razvitak" (pročišćeni tekst)

# HRVATSKA GARANCIJSKA AGENCIJA

Na temelju točke 8. Izmjena i dopuna Programa Hrvatske
garancijske agencije »Razvitak« (»Narodne novine«
br. 142/99.), Hrvatska garancijska agencija je utvrdila i izdala
pročišćeni tekst Programa Hrvatske garancijske
agencije »Razvitak«.

Pročišćeni tekst Programa Hrvatske garancijske
agencije »Razvitak« obuhvaća Program Hrvatske
garancijske agencije »Razvitak« (»Narodne novine«
br. 26/97.), te njegove Izmjene i dopune objavljene u »Narodnim
novinama« br. 142/99.

Klasa: 011-04/00-1/03
Zagreb, 17. siječnja 2000.

Direktor Generalni prokurist
 **Zdravko Muraj, dipl. oec.,** v. r. **Jasna Borić,
dipl. oec.,** v. r

## PROGRAM HRVATSKE GARANCIJSKE AGENCIJE "RAZVITAK"

**- PROČIŠĆENI TEKST -**

1. SVRHA PROGRAMA

Svrha programa je pomaganje razvoja uspješnih poduzetnika
- privatnih trgovačkih društava i drugih pravnih osoba
u privatnom vlasništvu, obrtnika koji samostalno i trajno
obavljaju gospodarsku djelatnost i drugih fizičkih osoba
koje ostvaruju dohodak od obavljanja samostalnih djelatnosti -
slobodnih zanimanja, sukladno važećim propisima (u
daljnjem tekstu: poduzetnici).

Mjera koju Hrvatska garancijska agencija (u daljnjem tekstu: HGA)
provodi u okviru ovog Programa je davanje garancija za kredite
koje su banke i druge pravne osobe (u daljnjem tekstu: kreditori)
odobrile poduzetnicima.

2. PRAVO NA ZAHTJEV

Poduzetnici koji imaju pravo podnijeti zahtjev za garanciju su:

1. koji imaju sjedište, odnosno prebivalište u Republici
Hrvatskoj,

2. koji su 100% u privatnom vlasništvu, s time da najmanje
75% društva mora biti u vlasništvu fizičkih osoba,

3. čije stanje zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna,

4. čiji prihodi u dvanaest mjeseci prije sastavljanja zadnje
bilance ne prelaze iznos 22.200.000 kuna,

5. koji u posljednjih dvanaest mjeseci imaju u prosjeku najviše
do 100 uposlenih,

6. koji uspješno posluju najmanje jednu godinu, odn. koji
nisu iskazali gubitak u poslovanju u zadnjoj bilanci,

7. kod kojih vlastito učešće u financiranju
investicije iznosi najmanje 10%,

8. čiji koeficijent zaduženosti ne prelazi 90%.

Poduzetnik nema pravo na zahtjev ako je:

1. vlasnik ili suvlasnik u dva ili više trgovačkih
društava s više od 30% udjela u svakom od njih

2. ako je vlasnik dva ili više obrta.

3. VRSTE INVESTICIJA ZA KOJE SE MOŽE DOBITI GARANCIJA

Garancija se može odobriti isključivo za investicijske
projekte koji se financiraju iz kredita, koje su odobrili kreditori
ili će ih odobriti u slučaju dobivanja garancije
HGA.

Udio trajnih obrtnih sredstava koji se mogu financirati iz kredita
ne smije prelaziti 30% iznosa kredita.

Pravo za dobivanje garnacije nemaju investicije usmjerene u:

kupnju udjela u trgovačkim društvima,

investicije u ugostiteljske djelatnosti koje pružaju is-

ključivo ili pretežno usluge točenja alkoholnih
pića,

investicije u sredstva javnog priopćavanja.

Kriterije i prioritete za davanje garancija određuje HGA u
suradnji s nadležnim institucijama Republike Hrvatske, s
time da proizvodne djelatnosti imaju poseban prioritet.

4. OPĆI UVJETI ZA DAVANJE GARANCIJE

HGA u sklopu ovoga programa može dati garanciju za kredite
u iznosu do 1.600.000 kuna, u visini do 80% potraživanja
po osnovi glavnice kredita.

Nadzorni odbor HGA određuje u skladu s uvjetima na tržištu
kapitala najvišu kamatnu stopu za kredite za koje se može
dati garancija HGA.

Rok garancije ovisi o trajanju otplate kredita, pri čemu
se uključuje vrijeme počeka otplate.

Visina naknade za odobrene garancije iznosi 0,95 od iznosa glavnice
kredita, naplaćuje se jednokratno, a mijenja se u skladu
s godišnjim planom aktivnosti HGA.

5. ZAHTJEV ZA DOBIVANJE GARANCIJE

Zahtjev za dobivanje garancije od HGA predaje se na posebnom obrascu
koji se može dobiti kod kreditora. Obrazac mora biti u cijelosti
i točno ispunjen i ovjeren od strane poduzetnika i kreditora,
i dostavljen HGA isključivo putem kreditora.

Zahtjevu treba priložiti po jedan primjerak (presliku) sljedećih
dokumenata:

1. Potvrde o pravnom statusu:

za obrtnike: obrtnica odnosno povlastica za povlaštene
obrte,

za trgovačka društva: rješenje o upisu u sudski
registar i sve naknadne izmjene u registraciji, obavijest o razvrstavanju
po granama djelatnosti Državnog zavoda za statistiku, obrazac
prijave potpisa. Kod više osnivača potrebno je dostaviti
Ugovor o osnivanju.

za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti.

2. Mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje

ključnih čimbenika koji su bili temelj prijedloga
odluke za odobravanje kredita.

3. Životopis poduzetnika i nositelja projekta

4. Investicijski projekt/poslovni plan

5. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta.

Bon-2, ne stariji od 30 dana od dana podnošenja zahtjeva
za garanciju.

6. Kod građevinskih projekata potrebno je priložiti presliku
građevinske dozvole, ako je zakonom predviđena.

U slučajevima kada se zahtjev za dobivanje garancije odbija,
HGA je dužna pismeno obavijestiti podnositelja o svojoj odluci.

Ne postoji pravna osnova prema kojoj bi se nekome morala odobriti
garancija.

6. INSTRUMENTI OSIGURANJA POVRATA I NAČIN KORIŠTENJA
KREDITA

Za svaki kredit, kreditor je obvezan od poduzetnika uzeti sljedeće
instrumente osiguranja:

A) Hipoteku ili fiducijarno vlasništvo na nekretnine u vrijednosti
iznosa kredita - 1:1.

Nekretnine moraju biti osigurane kod osiguravajućeg društva,
a polica osiguranja vinkulirana u korist kreditora.

B) Mjenice korisnika kredita i osobne mjenice osnivača
odn. vlasnika (ukoliko se radi o pravnoj osobi)

C) Zadužnice.

HGA može u posebno obrazloženim slučajevima odustati
od traženja hipoteke na nekretnine i ostalih uvjeta i instrumenata
osiguranja, i prihvatiti druge zamjenske instrumente osiguranja.

Sredstva za koje je odobren kredit moraju se izravno doznačiti
dobavljačima u skladu s predračunima i fakturama
za robu i usluge iz kreditnog zahtjeva. Gotovinska isplata kredita
moguća je najviše u iznosu od 10% od ukupno odobrenog
iznosa kredita. Veća gotovinska isplata moguća je
uz prethodni pismeni pristanak HGA u izuzetnim slučajevima.

Odnosi HGA s poduzetnikom i kreditorom definiraju se zajedničkim
Ugovorom.

7. KONTROLA

Kreditor je obvezan kontrolirati namjensko trošenje kredita
i o svim bitnim saznanjima izvijestiti HGA u roku od 15 dana od
saznanja. U slučaju nenamjenskog korištenja kredita
HGA ima pravo opozvati garanciju.

HGA ima pravo uvida u svu dokumentaciju kreditora, koja se odnosi
na kredit, kao i uvid u poslovnu dokumentaciju malog poduzetnika
u njihovim poslovnim prostorijama. Poduzetnik je obvezan putem
kreditora dostavljati godišnja financijska izvješća,
nakon njihove izrade prema zakonskim rokovima, za cjelokupno vrijeme
trajanja garancije. Poduzetnik je također obvezan o važnim
izvanrednim događajima koji utječu na njegovo poslovanje
odmah obavijestiti kreditora, koji je u obvezi izvještavanja
HGA.

Tumačenje pojedinih točaka ovog Programa daje HGA.

8. ZAVRŠNE ODREDBE

Ovaj pročišćeni tekst Programa objavljuje se
u »Narodnim novinama«.

Pročišćeni tekst, NN 9/2000-103